Bekendtgørelse 576

Bekendtgørelse om fredning af øgruppen Ertholmene og omliggende søterritorium

BEK nr 576 af 20/11/1984 (Gældende)

# Bekendtgørelse om fredning af øgruppen Ertholmene og omliggende søterritorium

Bekendtgørelse om fredning af øgruppen Ertholmene og omliggende søterritorium.

I medfør af §§ 60, 60a og § 66, stk. 2 og 6, i lov om naturfredning, jfr. lovbekendtgørelse nr. 530 af 10. oktober 1984, fastsættes:

**Formål**

**§ 1.** Fredningens formål er: at bevare områdets særlige karakter og beskytte de kulturhistoriske og naturvidenskabelige værdier, at sikre de naturvidenskabelige interesser på øen Græsholm, samt at den hermed forbundne naturvidenskabelige forskning kan fortsætte.  
  
Afgrænsning  
  
§ 2. Fredningen omfatter:

* 1) Christiansø, Frederiksø, Græsholmen, Tat og Østerskær.
* 2) Søterritoriet omkring øgruppen, som fremgår af kortbilag 1. Området er omfattet af konventionen om vådområder af international betydning, navnlig som levested for vandfugle ( Ramsar-konventionen ) samt udgør et EF-fuglebeskyttelsesområde i henhold til De Europæiske Fællesskabers Råds direktiv af 2. april 1979 om beskyttelse af vilde fugle. Fredningsbestemmelser

**§ 3.** På de fredede øer og skær må der ikke:

* 1) opføres yderligere bebyggelse, skure, boder eller lignende indretninger,
* 2) foretages til- eller ombygninger af eksisterende bebyggelse uden tilladelse fra fredningsstyrelsen,
* 3) ændres på belægninger på gader og stier,
* 4) fjernes eller nedbrydes stengærder,
* 5) opstilles campingvogne og telte,
* 6) henkastes eller anbringes affald,
* 7) anbringes luftledninger med hertil hørende master,
* 8) udsættes fritlevende dyr, som er fremmede for området,
* 9) uden for haverne plantes træer eller planter, som er fremmede for området,
* 10) foretages beskadigelse eller fjernelse af kulturspor fra fortiden, herunder sejlspærringer, forsvarsanlæg, havne- og broanlæg samt historiske skibsvrag, skibsladninger og dele fra sådanne vrag,
* 11) ske ændringer i terrænet,
* 12) foregå færdsel på fæstningsmurene,
* 13) anvendes kemiske bekæmpelsesmidler på udyrkede arealer,
* 14) foregå skydning, aflivning eller indsamling af fugle eller andre dyr, samt indsamling af æg,
* 15) fjernes eller plukkes blomster eller planter uden for haver.

*Stk. 2.* uanset bestemmelserne i stk. 1, kan der:

* 1) træffes foranstaltninger til sikring af vandforsyningen på Christiansø og Frederiksø,
* 2) foregå teltning på Hertugindens Bastion samt i haver i umiddelbar tilknytning til beboelseshuse,
* 3) foretages indgreb til bestandregulering af planter eller dyr i overensstemmelse med fredningens formål efter godkendelse fra Fredningsstyrelsen.

**Færdsel og ophold**

**§ 4.** På de fredede øer, holme og skær - med undtagelse af Christiansø og Frederiksø - må færdsel og ophold, bortset fra færdsel i forbindelse med fyrdriften, ikke finde sted uden tilladelse fra fredningsstyrelsen.

*Stk. 2.* Fredningsstyrelsen kan fastsætte nærmere bestemmelser for offentlighedens færdsel og ophold på Christiansø og Frederiksø.

**§ 5.** Foranstaltninger til bortskaffelse af fast affald, spildevand og løsning af sanitære problemer aftales mellem forsvarsministeriet og fredningsstyrelsen.  
  
Særligt vedrørende søterritoriet

**§ 6.** Brætsejlads ( Windsurfing ) er ikke tillladt.

*Stk. 2.* Sejlads med en hastighed over 12 knob er ikke tilladt.

*Stk. 3.* Sejlads er ikke tilladt inden for en afstand af 100 m omkring Græsholm og Tat. Området fremgår af kortbilag 2. Bestemmelsen omfatter ikke erhvervsmæssig sejlads og sejlads i forbindelse med bierhvervsfiskeri.  
  
Undtagelse m.v.

**§ 7.** Fredningsstyrelsen kan tillade mindre betydende fravigelser fra bestemmelserne i § 3, stk. 1., § 4 og § 6, samt videnskabelige undersøgelser.

*Stk. 2.* Fredningsstyrelsens afgørelser i medfør af stk. 1 er endelige.  
  
Tilsyn

**§ 8.** Fredningsstyrelsen varetager tilsynet med overholdelsen af bestemmelserne i §§ 3, 4 og 6, samt med overholdelse af vilkår meddelt efter § 7.  
  
Straf og ikrafttrædelse

**§ 9.** Overtrædelse af bestemmelserne i § 3, stk. 1, § 4, stk. 1, og § 6, samt af vilkår meddelt efter § 7, straffes jfr. naturfredningslovens § 66, stk. 2 med bøde, medmindre højere straf er forskyldt efter den øvrige lovgivning. Det samme gælder overtrædelse af bestemmelser, fastsat i medfør af § 4, stk. 2.

*Stk. 2.* For overtrædelser, der begås af aktieselskaber, andelsselskaber, anpartsselskaber eller lignende, kan der pålægges selskabet som sådant bødeansvar, jfr. naturfredningslovens § 66, stk. 6.

**§ 10.** Bekendtgørelsen træder ikraft den 1. januar 1985.

*Stk. 2.* Samtidig ophæves bekendtgørelse nr. 176 af 11. juni 1926 om fredning af fuglelivet på øen Græsholm ved Christiansø.

*Miljøministeriet, den 20. november 1984.*